משה בר-עם

משה בר-עם (נולד ב-1960) הוא משפטן ישראלי, המכהן כשופט בית המשפט המחוזי בירושלים מאז אוגוסט 2012. בר-עם נמנה בין חברי המותב במשפט נתניהו, לצד רבקה פרידמן-פלדמן ועודד שחם.

ביוגרפיה 
בר-עם נולד בישראל בשנת 1960. ב-1978 השלים את לימודיו התיכוניים בבית הספר התיכון ע"ש דנמרק השוכן בשכונת גוננים שבירושלים. לאחר מכן התגייס לצה"ל, שם שירת עד 1982 כקצין. לאחר תום שירותו הצבאי, ב-1990, בר-עם קיבל תואר ראשון במשפטים מהאוניברסיטה העברית בירושלים, ובנובמבר 1991 הוסמך לעורך דין.

בשנים 1991–1994 עבד כעו"ד שכיר, ואז בין השנים 1994 עד 1998 החל לעבוד כעורך דין עצמאי. במהלך תקופה זו נסע בר-עם לארצות הברית ללימודי מנהל ציבורי באוניברסיטת קלארק  השוכנת בווסטר שבמסצ'וסטס. באוגוסט 1998 נבחר לכהונה כרשם בית משפט השלום בבאר שבע, וכעבור שנתיים — באוגוסט 2000 — החל לכהן כשופט בית משפט השלום במחוז הדרום.

ב-2006 השלים בר-עם בהצטיינות לימודי תואר שני במשפטים באוניברסיטת חיפה. בחודש מאי 2011 מונה בר-עם לכהונת שופט בפועל ורשם בית המשפט המחוזי ירושלים. כשופט, עסק מעט בתיקי שחיתות או בתיקים כלכליים, אך נחשב מומחה בתיקים פליליים של פשיעה חמורה, כשהבולט בהם הוא פרשת רצח נועה אייל במהלכה הורשע דניאל נחמני 21 שנים לאחר המקרה. באותה שנה דן בר-עם בתביעת הדיבה על סך 3.5 מיליון השקלים שהגישו בנימין ושרה נתניהו נגד חדשות עשר והעיתונאי רביב דרוקר, עקב תחקיר "ביבי טורס".

באוגוסט 2012 מונה לשופט בבית המשפט המחוזי בירושלים. בפברואר 2020 נבחר לאחד משלושת השופטים שידונו במשפטו של ראש ממשלת ישראל  בנימין נתניהו והנאשמים האחרים, נוני מוזס ושאול אלוביץ'.

קישורים חיצוניים

הערות שוליים 

בוגרי תיכון דנמרק
בוגרי האוניברסיטה העברית בירושלים: משפטים
בוגרי אוניברסיטת חיפה: משפטים
בוגרי אוניברסיטאות ומכללות בארצות הברית
עורכי דין ישראלים
שופטי בית משפט השלום בבאר שבע
שופטי בית המשפט המחוזי בירושלים
משפט נתניהו: אישים
ישראלים שנולדו ב-1960